අනුරාධපුර ජය ශ්‍රී මහා බෝධිය අසල තනවා ඇති මහා විහාරයේ සැලැස්ම සිංහ රූපයට සමාන වෙයි. සිංහලයාගේ කලා හපන්කම් සහ නිර්මාණ දස්කම් ලෝකයාට කියාපාන ජය භූමියක් වූ සීගිරියේ මහ ගල දොරටුව විශාල සිංහ රූපයකි. වළගම් අබා රජතුමන් විසින් එළාර-දුටුගැමුණු යුද්ධය ප්‍රදර්ශනය වන පරිද්දෙන් දඹුලු විහාරයේ කර ඇති සිත්තම්වල ගැමුණු සේනාංකයේ දැක්වෙන්නේ ද සිංහ කොඩියයි. පොළොන්නරුවේ නිශ්ශංකමල්ල රාජ යුගයේ සිංහ ලාංඡනයට රාජකීය තත්ත්වයක් ලැබී තිබිණි. නිශ්ශංකමල්ල රජුගේ සිංහාසනය නිම වී තිබුණේ ද සිංහ රූපයක ආකාරයටය. කෝට්ටේ යුගයේ තුන්වැනි බුවනෙකබාහු රජු හා හයවැනි බුවනෙකබාහු රජු ද සිංහ කොඩිය සහ සිංහ රාජ මුද්‍රාව පාවිච්චි කළ බව ඉතිහාසයේ සඳහන් වෙයි. ඈත අතීතයේ පර්සියාවේත් කේරළයේත් රාජකීය කොඩිය සිංහ ලාංඡනය සහිත වූ බව ඒ පිළිබඳව පැවැත් වූ පර්යේෂණයන්හි දී හෙළි වී තිබේ. පර්සියාවත් ඉන්දියාවත් සිංහලයාගේ පැවැත්මේ ආරම්භය සමඟ ළඟ සම්බන්ධයක් ඇති බවට ඉතිහාසඥයින් විවිධ මත පළ කර ඇති බව ඉහත දැක්වූ කාරණයේදී සිත්හි තබා ගැනීම වැදගත්ය. අනුරාධපුර සහ පොළොන්නරු යුගවල නෙළුෑ සඳකඩ පහණවලත්, කොරවක් ගල්වලත් ඉතාම අගනා ලෙස සිංහ රූප කැටයම් කර ඇත. මිහින්තලේ සිංහ පොකුණේ ද, පරාක්‍රම මාළිගයේ මණ්ඩප ද්වාරයේ ද සිංහ රූප නෙළා ඇත.
දඹුලු විහාරයේ කර ඇති සිත්තම්වල ගැමුණු සේනාංකයේ දැක්වෙන්නේ මොනවද ?
සිංහ කොඩියයි